KLASA: UP/I-034-01/24-01/24

URBROJ: 711-02-01/01-2024-15

Zagreb, 4. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Gorana Ilekovića, OIB: ………………,** **općinskog načelnika Općine Jarmina,** na 61. sjednici održanoj 4. listopada 2024., donosi sljedeću

 **ODLUKU**

**Izdavanjem narudžbenice br. 247/2023 dana 11. rujna 2023., narudžbenice br. 274/2023 dana 19. listopada 2023. i narudžbenice br. 53/2024 dana 14. ožujka 2024. obrtu za građevinske usluge „Babić” iz Jarmine, vlasnika …………….., obveznik Goran Ileković, općinski načelnik Općine Jarmina, nije počinio povredu članka 7. stavka 1. točke c) ZSSI-a te članka 9. stavka 2. ZSSI-a,** **jer nije utvrđen bliski odnos temeljem kojeg bi se nedvojbeno moglo zaključiti da je navedeni poslovni subjekt interesno povezan s obveznikom.**

Obrazloženje

Povjerenstvo je 29. veljače 2024. na temelju prijave otvorilo predmet protiv Gorana Ilekovića, općinskog načelnika Općine Jarmina, koji se vodi pod brojem KLASA: UP/I-034-01/24-01/24. U prijavi se navodi da je imenovani obveznik povjerio posao uređenja mrtvačnice i zgrade mjesnog groblja obrtniku …………….., ocu dugogodišnje partnerice obveznikova sina, nakon čega je isti obrtnik izvršio rekonstrukciju obveznikove obiteljske kuće.

Člankom 3. stavkom 1. točkom 34. ZSSI-a propisano je da su općinski načelnici obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Goran Ileković obnaša dužnost općinskog načelnika Općine Jarmina od 11. lipnja 2021., slijedom čega je isti u obvezi postupati sukladno odredbama ZSSI-a.

U tijeku postupka izvršen je uvid u prijavu mogućeg sukoba interesa od 29. veljače 2024., Registar obveznika, dopis Općine Jarmina od 18. ožujka 2024. KLASA: 024-08/24-02/1, URBROJ: 2196-16-24-02-1-166, Ponudu br. 2 obrta Babić za građevinske usluge, vlasnika ………………., od 11. rujna 2023., Narudžbenicu br. 247/2023 Općine Jarmina, Komercijalni račun br. 5/1/1 od 11. rujna 2023., Ponudu br. 3 obrta Babić za građevinske usluge, vlasnika ………………, od 19. listopada 2023., Narudžbenicu br. 274/2023 Općine Jarmina, Komercijalni račun br. 6/1/1 od 19. listopada 2023., očitovanje obveznika od 29. ožujka 2024. KLASA: 024-08/24-02/1, URBROJ: 2196-16-24-02-1-205, digitalne podatke matice rođenih, dopis Općine Jarmina od 27. svibnja 2024. KLASA: 024-08/24-02/1, URBROJ: 2196-16-24-02-1-243, Ugovor o zakupu od 9. prosinca 2020., obavijest Općine Jarmina, od 2. ožujka 2023. KLASA: 372-02/21-01/1, URBROJ: 2196-16-01-1-23-62, Ponudu br. 1 obrta Babić za građevinske usluge, vlasnika ……………., od 11. ožujka 2024., Narudžbenicu br. 53/2024 Općine Jarmina, Račun za predujam br. 1/1/2 od 14. ožujka 2024., Račun za predujam br. 1/1/3 od 9. travnja 2024., Komercijalni račun br. 2/1/1 od 9. travnja 2024., Pravilnik o provođenju postupaka jednostavne nabave od 14. lipnja 2017., KLASA: 015-01/17-01/1, URBROJ: 2188/04-01-17-40, te očitovanje obveznika od 15. srpnja 2024. s prilozima.

Povjerenstvo je odlukom od 18. lipnja 2024. u odnosu na obveznika Gorana Ilekovića, općinskog načelnika Općine Jarmina, utvrdilo postojanje pretpostavki za pokretanje postupka vezano za moguću povredu odredbe članka 7. stavka 1. točke c) ZSSI-a te odredbe članka 9. stavka 2. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznika dopisom od 18. lipnja 2024. KLASA: UP/I-034-01/24-01/24, URBROJ: 711-02-01/05-2024-09, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na navedenu obavijest očitovao dopisom zaprimljenim u Povjerenstvu 15. srpnja 2024. u kojem je naveo da je u dosadašnjim očitovanjima naveo da je s obrtom za građevinske usluge „BABIĆ”, vlasnika …………….. sklopio posao vodeći se člankom 6. Pravilnika o provođenju postupka jednostavne nabave te je napomenuo da se u ovom slučaju moglo pozvati i na članak 9. istog Pravilnika zbog prirode posla što se može smatrati hitnošću. Obveznik je očitovanju priložio Pravilnik o provođenju postupka jednostavne nabave i Statut Općine Jarmina, KLASA: 015-01/21-0111 , URBROJ: 2188/04-01-21-3, od 22. veljače 2021. gdje je člankom 45. propisano o čemu općinski načelnik može odlučivati. Obveznik je dalje naveo da Općina Jarmina putem svoje web stranice izvješćuje javnost o svim isplatama iz proračuna pa da je tako svim mještanima i drugima vidljivo da je 19. rujna 2023. obrtu „BABIĆ” isplaćeno 1.289,40 eura, dana 23. listopada 2023. iznos od 2.640,00 eura, dana 2. travnja 2024. iznos od 3.038,75 eura te 11. travnja 2024. iznos od 1.636,25 eura što zajedno čini 4.675,00 eura u 2024. godini, a što se odnosi na sanaciju skladišnog prostora na adresi ……………….. Obveznik je svom očitovanju priložio objave transparentnosti isplate financijskih sredstava iz proračuna Općine Jarmina kao i fotografije stanja i radova na mjesnom groblju u Jarmini te je napomenuo da na svom Facebook profilu objavljuje izvedene radove povodom čega prilaže objave od 3. listopada 2023., 19. listopada 2023. te 6. ožujka 2024., a o svim radovima na mjesnom groblju u Jarmini postoje objave i na portalima Vinkulja.hr, Novosti.hr te u člancima u Vinkovačkom listu, dok skladište na adresi ……………….. još uvijek nije objavio na Facebook profilu budući da se tvrtka „BODAT” još nije očitovala na dopis o prestanku isplate sredstava temeljem uloženih radova zbog nastale štete na skladišnom prostoru. Obveznik svom očitovanju prilaže i presudu Trgovačkog suda u Osijeku od 15. ožujka 2023. u kojem je postupku Općina Jarmina tužena jer nije imala nikakve osnove isplatiti određene radove budući da nije postojao niti jedan dokument propisan Pravilnikom o postupku jednostavne nabave, a sud je zaključio da je postojao samo telefonski dogovor između bivšeg općinskog načelnika i tužitelja te je poklonila vjeru tuženiku na osnovu iskaza, bez ijednog propisanog dokumenta. Obveznik je u nastavku napomenuo da je Povjerenstvo dopisom od 29. ožujka 2024. izvijestio da su njegov sin …… ………………. samo djevojka i dečko te da žive na dvije odvojene adrese kojom je prilikom poslao kopije njihovih osobnih iskaznica kao i da iz svega navedenog ne proizlazi nikakav pravni učinak niti odgovornost prema bilo kome ili bilo čemu budući da se u konkretnom slučaju ne radi o izvanbračnoj zajednici ili o neformalnom životnom partnerstvu, a termin dugogodišnje partnerice, za kojeg pretpostavlja da je Povjerenstvo prihvatilo, ne postoji i nema utemeljenja u zakonu. Obveznik je također priložio elektronički zapis o prebivalištu …………… koji od 20. prosinca 2018. do danas stanuje na adresi …………………………., kao i elektronički zapis o prebivalištu …………….. koja od 7. siječnja 2020. do danas stanuje na adresi, ………………………., te je istaknuo da samim time ne ispunjavaju nikakve uvjete izvanbračne zajednice budući da nemaju ni zajedničko dijete. Obveznik je dalje naveo da je uvidom u dosadašnje obavijesti Povjerenstva, tj. traženja dostave podataka od 12. ožujka, 22. ožujka i 13. svibnja 2024., utvrdio da se nigdje nije spominjalo da je obrtnik ………….. izvršio rekonstrukciju obveznikove obiteljske kuće te postavlja pitanje zašto je tri puta zatajena bit cjelokupne prijave iako je za nju Povjerenstvo očito znalo, a nije zatražilo cjelovito očitovanje, već se tek prvi puta 18. lipnja 2024. spominje rekonstrukcija obveznikove obiteljske kuće od strane obrtnika, ali se i dalje nije zatražilo nikakvo očitovanje na navedenu novonastalu situaciju, odnosno element. Obveznik napominje da je 4. srpnja 2024. kontaktirao Povjerenstvo te zatražio prijem kako bi se mogao očitovati o svemu na licu mjesta jer smatra da ničim nije povrijedio odredbe ZSSI-a te je tom prilikom upućen da Povjerenstvo u pravilu ne prima stranke te da ima pravo na uvid u spis predmeta slijedom čega je mailom zatražio na uvid u spis elektroničkim putem dostavom preslike spisa, no na navedeno istom nije odgovoreno. Obveznik naposljetku ističe da obavijest Povjerenstva od 18. lipnja 2024. godine, KLASA: UP/l-034-01/24-01/24, URBROJ: 71 1-02-01/05-2024-09, ne prihvaća u cijelosti te je pobija iz sljedećih razloga: 1. sve optužbe koje mu se stavljaju na teret su neistinite i neutemeljene što je svim dosadašnjim očitovanjima dokazao, osim onoga za koji mu nije dana prilika, 2. svu vjeru je Povjerenstvo poklonilo prijavitelju što je u potpunosti neistina, 3. nije ispoštovana propisana zakonska procedura zakonskog prava na obranu, 4. nije utvrđeno stvarno niti zatraženo cjelovito očitovanje o činjeničnom stanju sukladno članku 42. stavku 1. ZSSl-a.

Povjerenstvo je u svrhu utvrđivanja činjenica u postupku iz svoje nadležnosti dopisom KLASA: UP/I-034-01/24-01/24, URBROJ: 711-02-01/05-2024-03, od 12. ožujka 2024. od Općine Jarmina zatražilo dostavu očitovanja je li ista Općina, u razdoblju u kojem Goran Ileković obnaša dužnost općinskog načelnika, stupala u poslovne odnose s BABIĆ, obrtom za građevinske usluge vlasnika ……………., Jarmina, ………………… te ako jest, pozvana je dostaviti očitovanje što je bio predmet istih, tko je i u kojem postupku odlučivao o njihovu nastanku, koliko je iznosila vrijednost svakog poslovnog odnosa, te je li obveznik Goran Ileković poduzimao kakve radnje vezane za njihov nastanak i u kojem svojstvu, a također je zatraženo očitovanje postoje li okolnosti prema kojima bi se obveznik Goran Ileković mogao smatrati interesno (imovinski ili neimovinski) povezanim s vlasnikom spomenutog obrta.

Na spomenuto traženje Općina Jarmina se očitovala dopisom od 18. ožujka 2024. KLASA: 024-08/24-02/1, URBROJ: 2196-16-24-02-1-166, u kojem je navedeno da je Općina Jarmina u razdoblju u kojem Goran Ileković obnaša dužnost općinskog načelnika stupala u poslovne odnose s obrtom „BABIĆ”, obrtom za građevinske usluge, vlasnika ………………., Jarmina, ……………., OIB: ………………, u dva navrata. U nastavku se navodi da je prvi nastao u rujnu 2023. godine u iznosu od 1.289,40 eura te drugi u listopadu 2023. godine u iznosu od 2.640,00 eura, a da je plaćanje računa vidljivo putem javne objave informacija o trošenju sredstava na mrežnim stranicama Općine Jarmina. U dopisu se pojašnjava da su navedeni radovi izvođeni na mjesnom groblju u Jarmini budući da je zbog dugogodišnjeg neodržavanja došlo do određenih problema te su se hitno morali sanirati određeni dijelovi, konkretno, da je došlo do prokišnjavanja u unutrašnjost kapele i mrtvačnice što je prouzrokovalo štetu na stropovima i zidovima, a voda je lijevala po električnim instalacijama te po hladnjači što je predstavljalo i veliku opasnost od električnog udara te je voda oštetila drugi inventar u prostorijama. U rujnu 2023. je tako sklopljen posao s ……………….. koji je sa svojim djelatnicima sanirao krovište, zamijenio dijelove gipsa na stropovima te isto tako obojio unutrašnjost kapele i mrtvačnice te sve doveo u primjereno stanje, a kako su bili iznimno zadovoljni s prvim dijelom odrađenih radova, a s obzirom na to da su mrtvačnica i kapela na mjesnom groblju isto bile u lošem stanju, dogovoreno je da će se sanirati i obnoviti i vanjski dio zgrade te dovesti u primjereno stanje tako da su zgradu obojili fasadnom bojom, stupove obložili kulirom te sanirali sva oštećenja što je odrađeno u listopadu 2023. godine. Dalje se navodi da budući da su oba posla bila vrijednosti do 70.000,00 kuna/9.290,60 eura, posao je sklopljen sukladno članku 6. Pravilnika o provođenju postupka jednostavne nabave Općine Jarmina, KLASA: 015-01/17-01/1, URBROJ: 2188/04-01-17-40, kojim je propisano da nabavu roba, radova i/ili usluga procijenjene vrijednosti do 70.000,00 kuna/9.290,60 eura naručitelj provodi u pravilu izdavanjem narudžbenice jednom ili više gospodarskih subjekata. Također se napominje da je nastala situacija zahtijevala hitno djelovanje te da je obrt „BABIĆ" preuzeo posao bez odgode u toj izvanrednoj situaciji, a ta dva posla su jedina do sada što je Općina Jarmina sklopila s obrtom „BABIĆ". U nastavku se navodi da je sljedeći posao na mjesnom groblju sklopljen s tvrtkom MALI ZIDAR d.o.o. Vinkovci u iznosu od 40.000,00 eura koji je još uvijek u tijeku te da se radi o radovima na sanaciji platoa i ograde na groblju gdje je proveden postupak jednostavne nabave, pisanim pozivom trima gospodarskim subjektima, kao i da su Naposljetku se napominje da su to jedini radovi na mjesnom groblju od kada je Goran Ileković preuzeo dužnost općinskog načelnika, a sve s ciljem dovođenja mjesnog groblja u primjereno stanje. U privitku očitovanja dostavljene su fotografije izvedenih radova na groblju Jarmina.

U privitku očitovanja Općina Jarmina dostavila je Ponudu br. 2 obrta Babić za građevinske usluge, vlasnika ………….., od 11. rujna 2023. za krečenje – struganje, emulziju i 2 ruke sa materijalom i dobavom, krpanje gipsa – ugradnja GK ploče s postavljanjem podkonstrukcije bandažiranje te krpanje krova – silikoniziranje rupa na na iznos od 1.290,00 eura

Uz čitovanje dostavljena je i Narudžbenica br. 247/2023 Općine Jarmina izdana 11. rujna 2023. za uslugu po Ponudi br. 2. Navedenu Narudžbenicu potpisao je Goran Ileković, općinski načelnik Općine Jarmina.

Također je dostavljen Komercijalni račun br. 5/1/1 od 11. rujna 2023. izdan Općini Jarmina od strane Babić, obrta za građevinske usluge, vlasnika ……………, za krečenje – struganje, emulziju i 2 ruke sa materijalom i dobavom, krpanje gipsa – ugradnja GK ploče s postavljanjem podkonstrukcije bandažiranje te krpanje krova – silikoniziranje rupa na iznos od 1.289,40 eura.

U privitku očitovanja Općina Jarmina dostavila je i Ponudu br. 3 obrta Babić za građevinske usluge, vlasnika …………., od 19. listopada 2023. za uslugu krečenja fasadnom bojom (2 ruke) i emulzije s materijalom, uslugu dobave i ugradnje kulira s materijalom te uslugu krpanja i pripremnih radova na groblju Jarmina na iznos od 2.640,00 eura

Uz očitovanje dostavljena je i Narudžbenica br. 274/2023 Općine Jarmina izdana 19. listopada 2023. za uslugu po Ponudi br. 3. Navedenu Narudžbenicu potpisao je Goran Ileković, općinski načelnik Općine Jarmina.

Također je dostavljen Komercijalni račun br. 6/1/1 od 19. listopada 2023. izdan Općini Jarmina od strane Babić, obrta za građevinske usluge, vlasnika ………………., za uslugu krečenja fasadnom bojom (2 ruke) i emulzije s materijalom, uslugu dobave i ugradnje kulira s materijalom te uslugu krpanja i pripremnih radova na groblju Jarmina na iznos od 2.640,00 eura.

Obveznik Goran Ileković je pozvan osobno pristupio na 61. sjednicu Povjerenstva održanu 4. listopada 2024. te u bitnome navodi da je predmetni poslovni subjekt angažiran jer se radilo o hitnim radovima te da je iznimno teško na području Općine pronaći obrt koji obavlja građevinske radove manjega opsega, kao i da Općina posluje transparentno jer o svemu izvještava javnost. Također navodi da se radi o manjoj sredini u kojoj se građani međusobno poznaju te da njegov sin sa svojim kolegama obavlja građevinske radove na svojoj kući i ističe kako je moguće da je vlasnik navedenog obrta bio u prošlosti angažiran od strane obveznikova sina, što je sin osobno platio, te da se radi o osobi, vlasniku obrta, u odnosu na kojeg samo postoji mogućnost da s njime sin, ukoliko do toga dođe, bude u odnosu tazbinskog srodstva. Navodi da je znao da je vlasnik obrta otac od djevojke njegova sina te da sin ne živi sa svojom djevojkom na istoj adresi.

Povjerenstvo je dopisom KLASA: UP/I-034-01/24-01/24, URBROJ: 711-02-01/05-2024-05, od 22. ožujka 2024. od Općine Jarmina zatražilo dostavu očitovanja je li vlasnik obrta …………., ……………….., Jarmina, otac dugogodišnje partnerice sina Gorana Ilekovića, općinskog načelnika Općine Jarmina.

Na spomenuto traženje Goran Ileković, općinski načelnik Općine Jarmine, očitovao se dopisom od 29. ožujka 2024. KLASA: 024-08/24-02/1, URBROJ: 2196-16-24-02-1-205, u kojem je navedeno da su njegov sin …… i ……………. samo djevojka i dečko te da žive na dvije odvojene adrese u prilog čemu je dostavio kopije njihovih osobnih iskaznica iz kojih su razvidne različite adrese prebivališta.

Povjerenstvo je izvršilo uvid u digitalne podatke matice rođenih za …………………, OIB………………., te je utvrdilo da je …………….., OIB: ………………, njen otac.

Povjerenstvo je dopisom KLASA: UP/I-034-01/24-01/24, URBROJ: 711-02-01/05-2024-07, od 13. svibnja 2024. od Općine Jarmina zatražilo dostavu podatka o svim poslovnim odnosima u koje je stupila Općina Jarmina s BABIĆ, obrtom za građevinske usluge vlasnika …………….., Jarmina, ………….., u razdoblju u kojem obveznik Goran Ileković obnaša dužnost općinskog načelnika (od 11. lipnja 2021. do danas).

Na spomenuto traženje Općina Jarmina se očitovala dopisom od 27. svibnja 2024. KLASA: 024-08/24-02/1, URBROJ: 2196-16-24-02-1-243, u kojem je navedeno da je od stupanja na dužnost općinskog načelnika Gorana Ilekovića 11. lipnja 2021. do danas Općina Jarmina stupila u poslovni odnos s obrtom za građevinske usluge, vlasnika …………….., Jarmina, ………………., u tri navrata i to: uređenje mjesnog groblja, kapele i mrtvačnice u rujnu 2023. godine u iznosu od 1.289,40 eura, drugi u listopadu 2023. godine u iznosu 2.640,00 eura koji su vezani na mjesno groblje u Jarmini te u ožujku 2024. godine za poslove na skladišnom prostoru na adresi ……………… za koji su zatražene dvije ponude te je na osnovu povoljnije ponude napravljena narudžbenica i nakon završenog posla ispostavljena okončana situacija u iznosu od 4.675,00 eura. U dopisu se također navodi da je trgovačko društvo BODAT d.o.o. obaviješteno o obustavi isplate sredstava zbog tadašnjeg propusta i nemara zakupnika, koji je na temelju članka 7. Ugovora o zakupu bio u obvezi držati prostor u primjerenom stanju, slijedom čega poslovi saniranja navedenog skladišnog prostora ne bi trebali imati nikakvo financijsko opterećenje po Općinu Jarmina, ali je Općina bila dužna skladišni prostor dovesti u primjereno stanje za novog zakupnika. Naposljetku se u dopisu navodi da su svi poslovi sklopljeni sukladno članku 6. Pravilnika o provođenju postupka jednostavne nabave Općine Jarmina KLASA: 015-01/17-0111, URBROJ: 2188104-01-17-40, te da se zbrojem svih poslova koji su sklopljeni s obrtom Babić dolazi do iznosa od 8.604,40 eura s PDV-om, a napomenuto je da su svi poslovi izvođeni na hitnoj i nužnoj sanaciji imovine Općine Jarmina. U privitku očitovanja dostavljene su fotografije izvedenih radova na skladišnom prostoru.

Uvidom u dostavljeni Ugovor o zakupu sklopljen 9. prosinca 2020. između Općine Jarmina, kao zakupodavca, i trgovačkog društva Bodat d.o.o., kao zakupnika, utvrđeno je da je predmet zakupa poslovni prostor trgovina sa pripadajućim skladišnim prostorom u Jarmini, ………………..

Uvidom u obavijest Općine Jarmina, od 2. ožujka 2023. KLASA: 372-02/21-01/1, URBROJ: 2196-16-01-1-23-62, upućenu trgovačkom društvu Bodat d.o.o., utvrđeno je da se istom obavještava zakupnik o raskidu Ugovora o zakupu od 9. prosinca 2020.

Uvidom u Ponudu br. 1 obrta Babić za građevinske usluge, vlasnika ……………., od 11. ožujka 2024. za uslugu skidanja ploča s krova, skidanja letvi, rogova, stare daske te postavljanje novih sa paropropusnom folijom utvrđeno je da je iznos navedene ponude bio 4.675,00 eura.

Uvidom u Narudžbenicu br. 53/2024 Općine Jarmina izdanu 14. ožujka 2024. za uslugu po Ponudi br. 1 utvrđeno je da je istu potpisao Goran Ileković, općinski načelnik Općine Jarmina.

Uvidom u Račun za predujam br. 1/1/2 od 14. ožujka 2024. izdan Općini Jarmina od strane Babić, obrta za građevinske usluge, vlasnika ………………, utvrđeno je da je isti izdan za predujam u iznosu od 3.038,75 eura.

Uvidom u Račun za predujam br. 1/1/3 od 9. travnja 2024. izdanog Općini Jarmina od strane Babić, obrta za građevinske usluge, vlasnika ………………, utvrđeno je da je isti izdan za storniranje računa za predujam u iznosu od 3.038,75 eura.

Uvidom u Komercijalni račun br. 2/1/1 od 9. travnja 2024. izdan Općini Jarmina od strane Babić, obrta za građevinske usluge, vlasnika ………………., utvrđeno je da je isti izdan za uslugu skidanja ploča s krova, skidanja letvi, rogova, stare daske te postavljanje novih s parapropusnom na iznos od 4.675,00 eura.

Uvidom u Pravilnik o provođenju postupaka jednostavne nabave od 14. lipnja 2017., KLASA: 015-01/17-01/1, URBROJ: 2188/04-01-17-40, utvrđeno je da je člankom 6. stavkom 1. propisano da nabavu roba, radovi i/ili usluga procijenjene vrijednosti do zaključno 70.000,00 kuna naručitelj provodi, u pravilu, izdavanjem narudžbenice jednom ili više gospodarskih subjekata.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. stavkom 1. točkom c) ZSSI-a propisano je da je obveznicima toga Zakona zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 9. stavkom 2. ZSSI-a propisano je da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Ponajprije se napominje da za utvrđivanje povrede odredbi ZSSI-a nije odlučno jesu li postupci jednostavne nabave provedeni sukladno Pravilniku o provođenju postupaka jednostavne nabave, već jesu li u izvršavanju ovlasti općinskog načelnika Općine Jarmina zlouporabljena posebna prava obveznika koja proizlaze ili su potrebna za obavljanje dužnosti odnosno je li se obveznik trebao izuzeti od donošenja odluka ili sudjelovanja u donošenju odluka i sklapanju ugovora koji utječu na poslovni interes s njim povezanih osoba u kontekstu nastanka poslovnog odnosa Općine Jarmina i obrta za građevinske usluge „Babić”.

Kako bi se utvrdilo da je došlo do zlouporabe, bilo je potrebno ispitati odnos povezanosti obveznika Gorana Ilekovića, općinskog načelnika Općine Jarmina s vlasnikom predmetnog obrta.

U postupku je nesporno utvrđeno da su sin obveznika Gorana Ilekovića, općinskog načelnika Općine Jarmina, i kćer vlasnika obrta za građevinske usluge „Babić” u ljubavnoj vezi. Navedena okolnost očigledno ne predstavlja odnos povezanosti između obveznika Gorana Ilekovića i vlasnika obrta „Babić“ u smislu članka 5. stavka 1. točke 3. ZSSI-a budući da ih ista ne dovodi u međusoban odnos članova obitelji, kao što niti među njihovom djecom ne postoji odnos obiteljskog srodstva, a po kojoj bi se osnovi sukladno izričitoj zakonskoj odredbi smatrali povezanim osobama.

Nadalje, pored neutvrđene obiteljske povezanosti, Povjerenstvo u ovome slučaju nije utvrdilo niti interesnu povezanost između obveznika Gorana Ilekovića i vlasnika Obrta za građevinske usluge „Babić” iz Jarmine, vlasnika …………….., definiranu člankom 5. stavkom 1. točkom 6. ZSSI-a, s obzirom da obveznikov sin i kći vlasnika obrta nemaju prijavljeno prebivalište na istoj adresi, niti prema navodima obveznika žive na istoj adresi, odnosno proizlazi kako ne žive u izvanbračnoj zajednici, niti da tvore neki oblik ekonomske zajednice.

U ovoj se situaciji radi o budućoj, neizvjesnoj okolnosti sklapanja braka ili zajedničkog života koja bi činila oblik trajnije i čvršće zajednice te bi ista svakako ukazivala na utjecaj privatnih interesa kada bi obveznik Goran Ileković u okviru svoje nadležnosti kao općinski načelnik Općine Jarmina odlučivao o poslovnim odnosima s navedenim obrtom.

S obzirom da to nije bilo slučaj u trenutku izdavanja narudžbenica, jer ne postoji izravan odnos bliskosti putem rodbinskog srodstva između samoga obveznika i vlasnika obrta s kojim je Općina stupala u poslovne odnose, niti među njima postoji posredan privatni odnos takva intenziteta koji bi proizlazio iz međusobne povezanosti obveznikova sina i kćeri vlasnika obrta, a koji bi neizravno na strani obveznika stvorio interesnu povezanost, Povjerenstvo ne može tvrditi da bi na obveznika prilikom poduzimanja radnji utjecali privatni interesi koji bi upućivali da je u obnašanju dužnosti općinskog načelnika Općine zlouporabio ovlast odlučivanja.

Imajući navedeno u vidu, Povjerenstvo je utvrdilo da obveznik Goran Ileković, u obnašanju javne dužnosti općinskog načelnika Općine Jarmina, izdavanjem naružbenice br. 247/2023 dana 11. rujna 2023., narudžbenice br. 274/2023 dana 19. listopada 2023. i narudžbenice br. 53/2024 dana 14. ožujka 2024. obrtu za građevinske usluge „Babić” iz Jarmine, vlasnika ………….., nije počinio povredu članka 7. stavka 1. točke c) ZSSI-a niti članka 9. stavka 2. ZSSI-a, jer ne postoji bliski odnos temeljem koje bi se nedvojbeno moglo utvrditi da je navedeni poslovni subjekt interesno povezan s obveznikom.

Povjerenstvo napominje da okolnosti navedene u prijavi vezane uz rekonstrukciju obveznikove obiteljske kuće nije ispitivalo budući da, ako je do navedenog poslovnog odnosa između obrta „Babić“ i obveznika i došlo, isto nije nastalo u obnašanju javne dužnosti općinskog načelnika Općine Jarmina te stoga Povjerenstvo nije utvrdilo niti počinjenje povrede ZSSI-a od strane obveznika u tom pogledu niti je posljedično od obveznika zatražilo očitovanje u odnosu na navedene okolnosti.

Povjerenstvo je stoga donijelo odluku kao izreci ove Odluke.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Goran Ileković, osobnom dostavom
2. Podnositelju prijave
3. Objava na mrežnim stranicama Povjerenstva nakon uredne dostave obvezniku
4. Pismohrana